11 Gape akanya kafa Aborahame a ileng a latelela kagiso ka gone le baagelani ba gagwe ba Bafilisitia mo nageng ya Kanana. Bafilisitia ba ne ba “tsere ka dikgoka” sediba se batlhanka ba ga Aborahame ba neng ba se epile kwa Beresheba. Monna yono yo o neng a golotse setlogolo sa gagwe ka go fenya dikgosi tse nnè tse di neng di mo tshwere o ne a tla itshwara jang ka kgang eo? Go na le gore Aborahame a lwe le bone gore a tseye sediba sa gagwe, o ne a tlhopha go didimala ka kgang eo. Fa nako e ntse e ya, kgosi ya Bafilisitia e ne ya etela Aborahame gore e dire kgolagano ya kagiso le ene. Aborahame o ne a bolelela kgosi ya Bafilisitia ka kgang ya sediba sa gagwe se se utswilweng fa kgosi eno e sena go dira gore a mo ikanele gore o tla nna pelonomi mo baneng ba yone. E re ka kgosi eo e ne e gakgametse go utlwa ka kgang eo, e ne ya busetsa Aborahame sediba sa gagwe. Mme Aborahame ene, a tswelela go tshela ka kagiso e le moagi wa moeng mo nageng eo.—Gen. 21:22-31, 34.